Sarawak miliki 1.71 juta hektar kawasan kelapa sawit
MIRI: Sarawak memiliki kawasan penanaman kelapa sawit seluas 1.71 juta hektar setakat 15 September tahun ini. Pengerusi Majlis Pensijilan Minyak Sawit Malaysia (MPOCC), Muhtar Suhaili berkata, daripada jumlah tersebut, sektor pekebun kecil merekodkan keluasan sebanyak 13.6 peratus manakala sektor ladang-ladang kelapa sawit merekodkan sebanyak 86.4 peratus. “Bagi kategori pekebun kecil di Sarawak, sebanyak 99,354.62 hektar (42.6 peratus) atau 17,785 pekebun kecil persendirian yang menyertai Kelompok Minyak Sawit Mampan (SPOC) telah menerima Pensijilan Minyak Sawit Mampan Malaysia (MSPO). “Manakala, bagi kategori estet Sarawak, sebanyak 1,436,917.63 hektar atau 583 entiti atau ladang kelapa sawit telah menerima pensijilan tersebut. “Untuk kategori kilang kelapa sawit Sarawak pula, sebanyak 76 atau 88.37 peratus kilang kelapa sawit dengan kapasiti memproses buah tandan segar (BTS) kepada minyak sawit mentah (CPO) sebanyak 4,910 metrik tan per jam telah menerima pensijilan MSPO,” katanya. Beliau berkata demikian pada Majlis Dialog dan Makan Malam MPOCC bersama pemegang taruh (stakeholders) industri sawit Sarawak di sebuah hotel terkemuka di sini,semalam. Sementara itu, Muthar berkata, sebanyak 59 entiti di Sarawak yang terdiri daripada kilang minyak kelapa sawit, kilang penapisan, kilang oleokimia, kilang biodiesel dan kilang penghancur isirung kelapa sawit telah mendapatkan pensijilan MSPO Supply Chain Certification Process (SCCS). Hadir sama, Ketua Pengarah Lembaga Kelapa Sawit Malaysia (MPOB) Dr. Ahmad Parveez Ghulam Kadir dan para pemegang taruh dari Persatuan-Persatuan Pengusaha Sawit (SOPPOA & DOPPA), syarikat-syarikat perladangan, badan-badan pensijilan, Ahli-ahli Lembaga Pengarah MPOB dan Ahli-ahli Lembaga Pemegang Amanah MPOCC. 
See author's posts
